Publication: Magyar Közlöny
Issue: MK-2000-88 (Year: 2000, Number: 88)
Era: 1990-2004
Section: közérdekű adatok nyilvánosságáról szóló 1992. évi LXIII. törvény (a továbbiakban: Avtv.) 2. § 3. pontja értelmében
Paragraph Index: 1709

3. Az Avtv. 2. § 1. pontja szerint személyes adat: a meghatározott természetes személlyel kapcsolatba hozható adat, az adatból levonható az érintettre vonatkozó következtetés. A személyes adatok az Alkotmány és az Avtv. védelme alatt állnak. Ez nem jelent azonban abszolút védelmet. Mint az alkotmányos jogok többsége, a személyes adatok védelméhez fűződő jog is korlátozható. Az Országgyűlés és bizottságainak nyilvános működése mint alkotmányos szabály azt is jelenti, hogy mindazok az iratok, tervezetek, javaslatok amelyek a napirenden szereplő témák tárgyalásához készültek, szintén nyilvánosak. Ebbe a körbe tartoznak a szakértői vélemények is. (E szabály alól értelemszerűen csak a zárt ülésekről készült jegyzőkönyvek és az ilyen ülésre készített iratok jelentenek kivételt.) Egy országgyűlési bizottság felkérésére írt szakértői véleménnyel a szerző vállalja a nyilvánosságot, a nyilvános megvitatást is, hiszen semmilyen jogi akadálya nincs annak, hogy a nyilvános ülésen a szakvélemény egyes részleteit vagy egészét felolvassák. A fentiek alapján álláspontom tehát az, hogy az adatkérő számára nemcsak a bizottsági ülésről készült jegyzőkönyv, hanem a bizottság megbízásából készült szakértői vélemények másolatát is el kell juttatni. Budapest, 1999. április 9. Üdvözlettel: Dr. Majtényi László (222/K/1999) * * * [Állásfoglalás: az országgyűlési képviselő feladatával összefüggő adatai nyilvánosak, ez a volt képviselők esetében is így van] Altorjai Anita az Országgyűlés sajtófőnöke Budapest Tisztelt Sajtófőnök Asszony! A volt képviselők személyes adatait érintő kérdésére a válaszom a következő:

Source: https://magyarkozlony.hu/hivatalos-lapok/ccb9149694730fb9cea2398857baf0f4c8377972/dokumentumok/b11f5030a9b4ffbf85134ebfb0dee2e9b33aff38/letoltes